שְׁנֵינוּ



	
	שְׁנֵינוּ
	



א. הַשִּׁיר שֶׁלָּנוּ


הַסִּפּוּר שֶׁלָּנוּ לֹא סֻפַּר.

הַשִּׁיר שֶׁלָּנוּ לֹא הוּשַׁר.

הָאֶתְמוֹל מֵעוֹלָם לֹא הָיָה

הַיּוֹם,

וְאַף לֹא יִהְיֶה

מָחָר.





צְעָדֵינוּ הִפְלִיגוּ

לִקְרַאת,

וְלֹא נִתְּנָה הַמַּתָּת.

בְּמַעֲלֵה־הָהָר,

בָּרוּחַ הַקַּר –

הַחֶבֶל נִשְמַט

מִן הַיָּד.





וְלֹא צָנַחְנוּ.

רֻמְּתָה הַתְּהוֹם הַקְּרוּעָה

וְצִפְּתָה לִבְשָׂרֵנוּ

פָּצוּעַ וָזָב

לַשָּׁוְא.





בַּסְּלָעִים הַזְּקוּפִים

וּתְלוּלִים,

סְעִיפֵי סְעִיפִים –

שְׁבִילִים.

וַנֵּלֶךְ

אִישׁ אִישׁ לְדַרְכּו הָעַרְעָר

בָּהָר.





מֵעַל לְיוּבַל

שֶׁפָּנָיו זַכִּים וּצְלוּלִים

יִפָּגְשׁוּ הַשְּׁבִילִים –

הַשְּׁבִילִים הַפְּרוּעִים

שֶׁל הָהָר.

מָחָר.








ב. בַּת־קוֹל


מִנֶּכֶר הַשְּׁבִילִים

בַּת־קוֹל רָפָה מַגַּעַת.

בְּלֵב הָעַרְפִלִּים

תְּפִלַּת־דְּרָכִים בּוֹקַעַת.





בָּרוּחַ הָרָעָה

הֵלֵב הַרְבֵּה שּׁוֹכֵחַ,

בִּזַעַף הַמּוֹרָא

הַכֹּל סוֹלֵחַ.





עַל כֵּן,

עֵת קַר לְךָ –

אַרְעִידָה כָּכָה.

מַר לְךָ –

נַפְשִׁי בִּי מִשְׁתּוֹחַחַת.

הוּחַם לְךָ מְעַט –

יָדִי הָרְחוֹקָה הִיא

שֶׁסָּכָכָה.




ג. קוֹל־דְּמָמָה


לֹא גוֹנֵי־מִלִּים בְּשֶׁפַע

וַעֲתֶרֶת זֵר.

רַק שִׁבֹּלֶת לֶחֶם

פְּעוּטָה,

פְּשׁוּטָה,

מִלָּה אַחַת וְלֹא יוֹתֵר:

אַתָּה.





לֹא גַּלִּים הוֹמִים בְּקֶצֶב

וְעוֹנִים.

לֹא כִּנּוֹר וָקֶשֶת

שִׁיר נוֹגְנִים.

רַק מִלָּה אַחַת

לְךָ מֻגֶּשֶׁת:

אַנִי.







את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/42818